อกหัก5พันทุกอาชีพบุกคลังขอคำชี้แจง
แจก5พันป่วนหนัก ทุกอาชีพบุกคลังทวงถามทำไมไม่ได้
29 เม.ย. 2563

โครงการแจกเงินเยียวยา 5,000 บาท เป็นเวลา 3 เดือน ให้กับผู้มีอาชีพอิสระ 16 ล้านคน ที่ได้รับผลกระทบจากโควิด-19 โดยการลงทะเบียนผ่านเว็บไซต์ www.เราไม่ทิ้งกัน.com ใช้เงินถึง 2.4 แสนล้านบาท แต่โครงการนี้กลับได้รับก้อนหินมากกว่าดอกไม่ เนื่องจากมีคนอกหักมากกว่าคนสมหวัง 
ล่าสุด ผู้สื่อข่าวรายงานว่า ตั้งแต่เวลา 08.00 น. ของวันที่ 29 เม.ย. 2563 บริเวณประตู 4 ของกระทรวงการคลัง ที่เป็นประตูเดียวที่เปิดให้มีการเข้าออกได้ มีผู้ที่ไม่ได้รับเงิน 5,000 บาท เดินทางมาร้องเรียนอย่างต่อเนื่อง จากหลากหลายอาชีพ โดยที่ไม่ได้นัดหมายกัน แต่อย่างไรก็ตามผู้มาร้องเรียนไม่ได้รับอนุญาตให้เข้าในกระทรวงการคละง และจนเวลากว่า 10.00 น. ก็ยังไม่มีเจ้าหน้าที่ของกระทรวงการคลังมาให้คำปรึกษา




นางช่อ จันปาน อายุ 50 ปี จาก หาดใหญ่ จ.สงขลา กล่าวว่า ขายผักที่ตลาดมะกะสัน เป็นร้านปูกับพื้นขายผักหอมกระเทียม ลงทะเบียนรับเงิน 5,000 บาท แต่ไม่ได้ ทั้งที่ขอยื่นทบทวนสิทธิ์แล้วก็ยังไม่ได้ ทำให้รู้สึกน้อยใจอย่างมาก เพราะแม้ค้าที่อยู่ในตลาดเดียวกันหลายคนไม่ได้ลำบากจริง แต่กลับได้รับเงิน 5,000 บาท กันหมด เช่น แม่ค้าคนหนึ่งมีสามีทำงานอยู่รถไฟ หรือ แม่ค้าขายหมูมีสามีทำงานอยู่อู่ซ่อมรถไฟ หรือ แม่ขายผักอีกรายหนึ่ง ทั้งตัวเองและสามีใส่ทองกว่า 20 บาท มีรถขับอีก 2 คัน แต่ลงทะเบียนได้รับเงิน 5,000 บาท ได้ทั้งสองคน
"ป้ารู้สึกน้อยใจ ป้ามาเรียกร้องขอความยุติธรรม มันเหลือเกินจริงๆ ถามว่าบ้านเมืองเป็นแบบนี้ ผู้ใหญ่ข้างบนมองไม่เห็นหรอ ว่าคนไหนลำบากจริงไม่จริง ที่มาวันนี้ไม่ได้ประท้วงฆ่าตัวตาย แต่มาประท้วงเรียกสิทธิ์ความเป็นธรรม อยากบอกรัฐบาลถ้าไม่แจก 5 พันทุกคน ทุกคนไม่ได้ 5 พันนี้ ก็ไม่มีใครว่าอะไรนายกหรอก เพราะทุกคนรักนายกอยู่แล้ว แต่ถ้าแจก 5 พัน ต้องให้ได้ทั่วถึงทุกคนอยากเลือกชั้นวรรณะ อยากเลือกที่รักมักที่ชัง ต้องให้ได้เสมอกัน เวลาเลือกตั้งยกมือไหว้เราตลอด แต่เวลาเดือนร้อนไม่เห็นใครเลย ปานนี้แล้วยังไม่มีใครออกมาเลย ให้เราได้ฟังน้ำเสียงบ้าง ว่ากระทรวงการคลังทำงานหรือเปล่า คุณบอกว่าเข้าใจเรา แต่คุณไม่อยู่ตรงนี้เลย คุณไม่มีวันเข้าใจหลายหรอก" ป้ากล่าว




น.ส.พานทิพย์ แสงแก้ว อายุ 38 ปี อาชีพขับมอเตอร์ไซค์รับจ้าง ระบุว่า มีปัญหาตรวจสอบสถานะไม่ได้ ระบบลงทะเบียนกลับแจ้งว่า ระบบได้รับข้อมูลการลงทะเบียนของท่านเรียบร้อยแล้ว โปรดรอการแจ้งยืนยันผลทางไปรษณีย์ หลังตรวจสอบข้อมูลเสร็จสิ้น และเมื่อยื่นทบทวนสิทธิ์ไป ก็ไม่ได้รับการตอบรับกลับมาเลย ตอนนี้เดือดร้อนมาก มอเตอร์ไซค์จะถูกลิสซิ่งยึดแล้ว แต่ไม่กล้ารับโทรศัพท์ เพราะกลัวมอเตอร์ไซค์ที่เป็นน้ำพักน้ำแรงเพียงคันเดียวจะถูกยึด




นายไมตรี กฤตยาวุฒิ อายุ 81 ปี อาชีพขายสลากกินแบ่งรัฐบาล เปิดเผยว่า มีอาชีพขายสลากกินแบ่งรัฐบาล มีใบอนุญาตขายถูกต้องแต่ลงทะเบียนไม่เป็น และให้เพื่อนช่วยลงให้ ปรากฏว่าลงไม่ผ่าน ไม่มีชื่ออยู่ในระบบ ส่วนเพื่อนๆคนอื่นได้หมดทุกคน ตอนนี้ลุงลำบากมาก สลากที่รับขายไม่ได้เลย ตอนนี้ถ้าใครอยากซื้อก็จะขายทั้งเล่ม 100 ใบ มีอยู่ 3 เล่ม




นายกิ้มจั้ว แซ่ตั้ง อายุ 76 ปี เปิดเผยว่า ขายของอยู่ตลาดปากเกร็ด ลงทะเบียนไม่เป็น เลยจ้างวินมอเตอร์ไซค์ลงทะเบียนให้ 1,000 บาท และระบบแจ้งขอข้อมูลเพิ่มเติม ซึ่งก็ทำไม่เป็น และยังไม่สามารถกดเข้าระบบได้ ได้รับความเดือดร้อน รัฐบาลไม่ดูแล อาจจะมาผูกคอตายที่หน้าหระทรวงการคลัง




นายสมภพ วงษ์แป้น อาชีพขับแท็กซี่ ระบุว่า มาร้องเรียน ได้รับความเดือดร้อนอย่างมาก เนื่องจากลงทะเบียนไปแล้วเกิดความเข้าใจผิด ระบบขอข้อมูลเพิ่มเติม ก็เลยคิดว่าต้องไปยกเลิกก่อน แล้วคิดว่าขอข้อมูลเพิ่มเติมได้ สรุปตอนนี้ ทำอะไรไม่ได้เลย ตอนนี้เดือดร้อนมาก ไม่มีรายได้เลย มีค่าเช่าบ้านค้าง คนเช่าบ้านก็จะให้ออก เจ้าของอู่แท็กซี่ก็ไม่ให้รถมาขับแล้ว เพราะไม่มีเงินจ่ายเขา




นายลิขิต จินดาวรรณ์ อาชีพเสิร์ฟอาหารและล้างจาน ที่หมู่บ้านเอื้ออาทร สวนพลู พัฒนา ได้ค่าจ้างวันละ 200 บาท ตอนนี้ร้านอาหารต้องปิด ไม่ได้ค่าจ้าง ลงทะเบียนแล้วแล้วให้กรอกข้อมูลเพิ่มแต่ทำหลายครั้งแล้วก็ไม่ได้ จึงต้องมาเรียกร้องที่กระทรวงการคลังให้ช่วยเหลือว่า จะทำอย่างไรให้เข้าระบบได้ โดยตัวเองก็มีปัญหาสุขภาพจิต ต้องรักษากับหมอจิตแพทย์ รู็สึกผิดหวังมากที่ยังไม่ได้รับเงิน 5,000 บาท ทั้งที่มีความเดือดร้อนอย่างมาก




นอกจากนี้ ผู้หญิงรายหนึ่งเดินทางมาที่คลัง บอกว่า ทำอาชีพนวดแผนไทยอยู่ที่มาบุญครองชั่น 6 แต่ห้างถูกสั่งปิด ทำให้ไม่มีรายได้ และลงทะเบียนขอเงินแต่ยังไม่ได้ ทั้งๆ ที่เพื่อนๆ รวมงานได้กันเป็นส่วนใหญ่แล้ว
รายงานข่าวจากกระทรวงการคลัง เปิดเผยว่า ตั้งแต่ช่วงเช้าไม่มีเจ้าหน้าที่กระทรวงการคลังลงมารับเรื่องร้องเรียนจากผู้ที่เดินทางมา ทั้งที่ก่อนหน้านี้ นายอุตตม สาวนายน รมว.คลัง ได้กำชับ ให้เจ้าหน้าลงมาดูแลผู้เดินทางมาอย่างดี จนเมื่อ 10.30 น.จึงมีเจ้าหน้าที่กระทรวงการคลัง เดินทางมารับเรื่อง ถ่ายรูปบัตรประชาชน อย่างไรก็ตาม เจ้าหน้าที่ทำงานอะไรไม่ได้มาก เนื่องจาก ปลัดกระทรวงการคลัง มีคำสั่งให้ เจ้าหน้าที่ไม่ให้รับรายละเอียด หรือช่วยเหลือในการลงทะเบียน เพราะต้องการให้ผู้ขอสิทธิ์กลับไปทำเอง ผ่านเว็บไซต์ เพราะหากกระทรวงการคลังทำให้ ก็จะมีคนเดินทางมาอีก
นอกจากนี้ เจ้าหน้าที่ยังต้องการให้มีเจ้าหน้าที่พิทักษ์สิทธิ์ จำนวนหนึ่ง มาประจำการอยู่ที่กระทรวงการคลัง แต่ปลัดกระทรวงการคลัง ไม่เห็นด้วย จนตอนนี้เจ้าหน้าที่ไม่รู้ว่าจะต้องแก้ปัญหารายวันอย่างไร เจ้าหน้าที่ตำรวจก็ทำอะไรไม่ได้




ผู้สื่อข่าวรายงานว่า เวลา 10.30 น.ที่ประตู 4 กระทรวงการคลัง มี จิตอาสาชื่อ “เค เยาวราช” ได้นำเข้าสารถุงละ 5 กิโลกรัม และไข่ไก่ กว่า 100 ถาด มาแจกให้ผู้ที่เดินทางมาร้องเรียนที่กระทรวงการคลัง จนเกิดความวุ่นวายโกลลาหล จนเจ้าหน้าเข้าไปห้าม เพราะอาจจะขัดต่อมาตรการป้องกันโรคระบาดโควิด-19
ทั้งหมดเป็นชีวิตของคนที่ยังไม่ได้รับเงิน 5,000 บาท ที่ยังต้องสู้ชีวิตต่อไปแม้ว่าสุดท้ายจะได้รับเงิน 5,000 บาท หรือไม่ก็ตาม
ในส่วนของรัฐบาลก็ต้องถอดบทเรียนครั้งใหญ่จากมาตรการแจกเงินเยียวคนถึง 16 ล้านคน ใช้เงินถึง 2.4 แสนล้านบาท ว่าทำไมถึงได้รับก้อนหินมากกว่าดอกไม้ และทำไมจึงเป็นความสำเร็จบนความล้มเหลวเช่นนี้